Desember | 2012 | MaanKind
2012 sien sy laaste dag
31 Maandag Des 2012
Laat hom rol, Vrede op aarde en in die mense 'n welbehae
'n Nuwe jaar, 'n nuwe siklus begin oor bietjie meer as sewe uur. Tog begin daar 'n nuwe siklus elke dag. Ons hele lewe is opgedeel in siklusse van ure, dae, weke, maarde en jare. Dan is daar ook sommer tussenin goed soos voormiddag en namiddag, vroegaand en laataand.
Die son kom op en gaan onder met gereelde reëlmaat. Elke dag is daar mense wat kyk na 'n besonderse sonsopkoms, en menige mens sit en kyk hoe gaan die son onder oor die horison van die see/berg/woestyn of die buurman se boom. Die maan se siklus, eb en vloed. Seisoene kom en gaan. Oujaar en Nuwejaar. Jaar in en jaar uit, meedoënloos stoomroller alles aan en in en op en uit en af en heen en weer.
Eke jaar oujaarsaand begin ons dorp lewe kry as dit donker word so teen 20:30. Oral hoor jy kinderstemme, musiek en jongmense se gejil. Grootmense is vroegaand nog sedig en stap bedeesd met bakke slaai en koelsakke op pad na een van vele paarties. Braaiveisreuke begin die lug vol trek en my oë brand van die paraffienreuk van die Blitz. Bakkies vol jongmense agterop ry en speel musiek luidrugtig deur die strate. Almal is in 'n goeie stemming en groet en waai en lag.
Normaalweg is oujaarsaand vir my een van nadenke oor die jaar wat verby is, 'n refleksie op wat ek geleer het en nog kón leer, maar elke jaar word my gedagtes eenvoudiger, minder wroegend.
Dankbaarheid. Dis al. Ek is so dankbaar vir my lewe, my kinders en kleinkinders, my liewe MaanMan, my gesondheid en my besigheid.
Vrede op aarde in in die mense 'n welbehae!
Baie dankie vir almal wat my blog hierdie jaar ondersteun het deur te lees, kommentaar te lewer of sommer net te weet dit is daar. Ek waardeer elke terugvoer. Baie liefde! ♥ ♥ ♥
29 Saterdag Des 2012
Hoogtepunte van my jaar is maklik, ek vat net 'n steekproef van foto's wat geneem is, omdat elke dag vir my spesiaal is. Dit was inderdaad 'n baie opwindende jaar!
My wens vir jou en vir almal op aarde
24 Maandag Des 2012
My wens vir jou, jou gesin en vir almal om jou – vandag, more en vir altyd.
Net dit: Vrede op aarde, en in die mense 'n welbehae…
Facebook is vlietend
Mense dink ek gooi my lewe op Facebook oop, en tog is daar 'n fyn lyn wat ek nie graag oorskry nie. 'n Vriendin sê gister: Haai, ek het nie geweet nie, ek was ook so lanklaas op Facebook… Asof ek so iets, wat eintlik iemand ánders raak, vir die wêreld sou vertel, wat die persoon self nie eers doen nie. Mens sit mos nie jou persoonlike sake daarop nie? My reël vir myself is maklik: Dit wat ek in enige geselskap sou sê, sal ek op Facebook sit. Daarom is my profiel ook oop. Ek is tog nie skaam om in die openbaar te loop nie? Maar Facebook is vlietend, jou gesprekke raak weg. Vandag hier, more daar.
Maar tog is daar onderwerpe wat ek ook as 'n reël vermy. Een voorbeeld is politiek, en raskwessies. Die rede is nie dat ek skaam is vir wat ek glo nie, maar dat dit iets is waaroor mense emosioneel raak, en elke mens het 'n ander mening. Maar tog dop ek soms my eie toets. Soms is daar dinge wat ek op Facebook deel wat ek eerder moes blog, en vandag is so 'n voorbeeld.
Iets waaroor ek baie wonder. Waarom dink ons Suid-Afrikaners wette en reëls is bloot riglyne? Dwars en weerbarstig oor alles! In die VSA en die UK en in Europa is mense baie meer ingestel om wette (bv verkeersreëls) te gehoorsaam. Hulle doen dit net. Dis nie opsioneel nie. Is dit waarom hulle sisteme net eenvoudig beter werk as by ons?
Dit geld ook sommer vir belasting betaal, onderhoud betaal, commitment aan jou gesin, en vir baie meer. Alles het opsioneel geword. Nee. Dis nie bevorderlik vir welsyn en samesyn en vrede nie.
Sus Magda sê: En als kom terug na respek: vir jouself, ander en gesag. Hier het 'n mentaliteit begin ontstaan van as jy kan wegkom daarmee, doen jy dit. Dit is tog mos maar waar integriteit inkom.
Kan ons dit verander? Dalk as ons by onsself kan begin. By ons eie menswees en grense en respek en integriteit. Ons eie ingesteldheid. As ons daarmee tevrede is, kan dit dien as voorbeeld vir ander. So kan dit uitkring in ons huise, in ons dorp en na almal wat ons raak.